তাজমহলের DNA টেস্টের দাবি জানালেন পরেশ রাওয়াল! কিন্তু কেন?

ওয়েব ডেস্ক: তাজমহল (Taj Mahal) কি স্মৃতিসৌধ নাকি মন্দির? ইতিহাসের এই বিতর্ককে ফের একবার উস্কে দিতে বড়পর্দায় হাজির পরেশ রাওয়াল (Paresh Rawal)। আরও এক নতুন ছবিকে ঘিরে যে জল্পনা-কল্পনা শুরু হবে, তা মোটামুটি স্পষ্ট হয়েছে ‘দ্য তাজ স্টোরি’-র (The Taj Story) ট্রেলার দেখেই। তাজমহলের ইতিহাস (History) নিয়ে এক নতুন গল্প দেখানো হয়েছে এই ছবিতে। গল্পের মূল চরিত্রে বিষ্ণু নামের এক গাইড, যাতে অভিনয় করতে দেখা যাচ্ছে বলিউডের (Bollywood) বর্ষীয়ান অভিনেতা পরেশ রাওয়ালকে।

সিনেমার ট্রেলারের শুরুতেই দেখা যায়, বিষ্ণু দাসের চরিত্রটি তাজমহলের আসল ইতিহাস খুঁজে বের করার এক অমোঘ যাত্রায় বেরিয়ে পড়ছে। সময়ের সঙ্গে বিষ্ণুর সেই অনুসন্ধান পৌঁছয় আদালতে। তাজমহল আসলে মন্দির না সমাধিসৌধ, সেই প্রশ্নকেই কেন্দ্র করে আবর্তিত হয় ছবির গল্প। উল্লেখযোগ্য বিষয় হল, ট্রেলারে বিষ্ণুকে তাজমহলের ডিএনএ পরীক্ষা করার প্রস্তাব দিতে দেখা যাচ্ছে।

আরও পড়ুন: মা হতে চলেছেন সোনাক্ষী? কী বললেন অভিনেত্রী

কিন্তু এই ছবি নিয়ে কি ফের দেশজুড়ে ছড়িয়ে পড়বে সাম্প্রদায়িকতা? ট্রেলার লঞ্চের পর নির্মাতারা ‘দ্য তাজ স্টোরি’ সিনেমাটিকে বর্ণনা করেছেন বিশ্বাস ও প্রামাণ্য ইতিহাসের সূক্ষ্ম ভারসাম্য নিয়ে তৈরি এক সিনেমাটিক বিতর্ক হিসেবে। তাঁদের দাবি, এই চলচ্চিত্র শুধু ঐতিহাসিক প্রশ্ন নয়, সমাজ ও সংস্কৃতির মধ্যে বিশ্বাস বনাম তথ্যের সংঘাতকেও তুলে ধরবে।

উল্লেখ্য, এই ছবিতে গুরুত্বপূর্ণ ভূমিকায় অভিনয় করেছেন অমৃতা খানভিলকর, স্নেহা ওয়াঘ, নমিত দাস এবং জাকির হুসেন। ছবির সংগীত পরিচালনা করেছেন রোহিত শর্মা ও রাহুল দেব নাথ। প্রযোজনায় রয়েছে স্বর্ণিম গ্লোবাল সার্ভিসেস প্রাইভেট লিমিটেড এবং সিএ সুরেশ ঝা, আর সৃজনশীল প্রযোজক হিসেবে যুক্ত আছেন বিকাশ রাধেশ্যাম।